Απόφαση αριθ. 2/2001 του Συμβουλίου Υπουργών ΑΚΕ-ΕΚ

της 20ής Δεκεμβρίου 2001

σχετικά με τον διακανονισμό όλων των ειδικών δανείων των λιγότερο ανεπτυγμένων υπερχρεωμένων φτωχών χωρών ΑΚΕ, τα οποία εναπομένουν μετά την πλήρη εφαρμογή των μηχανισμών ελάφρυνσης του χρέους των υπερχρεωμένων φτωχών χωρών

(2002/168/ΕΚ)

ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000, όπως τέθηκε σε πρόωρη εφαρμογή με την απόφαση αριθ. 1/2000 του Συμβουλίου των Υπουργών ΑΚΕ-ΕΚ,

την τέταρτη σύμβαση ΑΚΕ-ΕΚ, όπως τροποποιήθηκε από τη συμφωνία που υπογράφηκε στον Μαυρίκιο στις 4 Νοεμβρίου 1995, και ιδιαίτερα το άρθρο 282 παράγραφος 5,

Εκτιμώντας τα ακόλουθα:

(1) Οι χώρες ΑΚΕ έχουν συστηματικά και επανειλημμένως ζητήσει περισσότερο φιλόδοξες πρωτοβουλίες για να μειώσουν το εξωτερικό τους χρέος και, ειδικά, για 100 % κατάργηση του δημοσίου χρέους τους.

(2) Στη διάσκεψη κορυφής της ομάδας των 7 στην Κολωνία, τον Ιούνιο του 1999, οι υπουργοί ενέκριναν μία ενισχυμένη πρωτοβουλία για την παροχή ταχύτερης, μεγαλύτερης και ευρύτερης ελάφρυνσης του χρέους. Ως αποτέλεσμα των προτεινόμενων βελτιώσεων, η Κοινότητα αποφάσισε μία σημαντική συνεισφορά της ΕΚ στην πρωτοβουλία για τις υπερχρεωμένες φτωχές χώρες ("ΥΦΧ"), τόσο ως πιστωτής [320 εκατ. ευρώ και το υπόλοιπο ποσό των 40 εκατ. ευρώ που είχαν προηγουμένως διατεθεί από το Ευρωπαϊκό Ταμείο Ανάπτυξης ("ΕΤΑ")], όσο και ως χορηγός (μέχρι 680 εκατ. ευρώ από το ΕΤΑ και 54 εκατ. ευρώ από τον κοινοτικό προϋπολογισμό).

(3) Αν και χορηγείται σημαντική ελάφρυνση του χρέους στο πλαίσιο της πρωτοβουλίας για τις ΥΦΧ, ούτως ώστε να καταστεί βιώσιμο το επίπεδο της δανειοδοτικής επιβάρυνσης, πρόσθετοι πόροι για τις υπερχρεωμένες λιγότερο ανεπτυγμένες χώρες ("ΛΑΧ") ΑΚΕ θα προωθήσουν την ανάπτυξη καθώς και την καταπολέμηση της φτώχειας.

(4) Τα ειδικά δάνεια, τα οποία είναι προνομιακά μακροπρόθεσμα δάνεια που έχουν καθορισθεί και έχουν χορηγηθεί βάσει της πρώτης και της τρίτης σύμβασης Λομέ στις χώρες ΑΚΕ, δεν χρησιμοποιούνται πλέον από την έναρξη ισχύος της τέταρτης σύμβασης ΑΚΕ-ΕΚ.

(5) Η τρέχουσα συμμετοχή της Κοινότητας στην ενισχυμένη πρωτοβουλία για τις ΥΦΧ, λαμβάνει υπόψη την ανάληψη κινδύνων τόσον όσον αφορά τα ειδικά δάνεια, όσο και τα επιχειρηματικά κεφάλαια, άλλά απαιτεί από τις ΥΦΧ να χρησιμοποιούν τους βάσει της πρωτοβουλίας παρεχόμενους από την Κοινότητα πόρους, πρώτα για να εξοφλήσουν το χρέος οιουδήποτε εκκρεμούντος ειδικού δανείου πριν αρχίσουν να εξοφλούν τα επιχειρηματικά κεφάλαια.

(6) Μολονότι ο πρότυπος μηχανισμός ελάφρυνσης του χρέους των ΥΦΧ αφορά τα δάνεια επιχειρηματικών κεφαλαίων, δεν τα αφορά η συμπληρωματική πρωτοβουλία ΛΑΧ (βλέπε ενδεικτικό πίνακα του προσαρτήματος).

(7) Σε πολλές ΛΑΧ των χωρών ΑΚΕ, ένας τέτοιος πρότυπος μηχανισμός ελάφρυνσης του χρέους των ΥΦΧ επαρκεί για τον διακανονισμό όλων των ειδικών δανείων, όμως αυτό δεν ισχύει για ορισμένες χώρες.

(8) Ο διακανονισμός όλων των ειδικών δανείων των ΛΑΧ των ΥΦΧ των χωρών ΑΚΕ, τα οποία θα εναπομείνουν μετά την πλήρη εφαρμογή του κανονικού μηχανισμού ΥΦΧ, θα κοστίσει περίπου 55-60 εκατομμ. ευρώ, τα οποία θα προστεθούν στο υπολογιζόμενο συνολικό κόστος της ήδη αποφασισθείσας συνεισφοράς της Κοινότητας ως πιστωτή (από τα οποία έχουν δεσμευτεί 320 + 40 εκατ. ευρώ για τις πρώτες χώρες που πληρούν τις απαραίτητες προϋποθέσεις). Εάν το συνολικό κόστος του συμπληρωματικού διακανονισμού υπερβεί τα 60 εκατ. ευρώ, θα πρέπει να ληφθούν τα απαραίτητα μέτρα για την παροχή της κατάλληλης χρηματοδότησης από τους πόρους του ΕΤΑ.

(9) Μια τέτοια απόφαση θα επιτρέψει σε όλες τις ΛΑΧ των χωρών ΑΚΕ που πρόκειται να αποφασίσουν, να επωφεληθούν αμέσως από το συνολικό διακανονισμό της εξυπηρέτησης του χρέους που συνδέεται με ειδικά δάνεια, εφόσον δεν τους αφορούν τα άρθρα 96 και 97 της συμφωνίας εταιρικής σχέσης ΑΚΕ-ΕΚ.

(10) Η χρηματοδότηση μιας τέτοιας περαιτέρω πρωτοβουλίας θα πρέπει να χρησιμοποιήσει τους μηχανισμούς που διέπουν την κοινοτική συμμετοχή στην πρωτοβουλία των ΥΦΧ ως πιστωτή,

ΑΠΟΦΑΣΙΖΕΙ:

Άρθρο 1

Κάθε λιγότερο ανεπτυγμένη χώρα ΑΚΕ που φθάνει το σημείο λήψης απόφασης βάσει της πρωτοβουλίας για τις ΥΦΧ, θα απολαύει προσωρινής κοινοτικής ελάφρυνσης του χρέους της που καλύπτει τουλάχιστον τη συνολική εξυπηρέτηση του χρέους σχετικά με τα ειδικά δάνεια. Μετά το σημείο περάτωσης, η Κοινότητα θα προβεί στον διακανονισμό όλων των ειδικών δανείων προς τις λιγότερο ανεπτυγμένες χώρες ΑΚΕ, που έχουν επιλεγεί στο πλαίσιο της πρωτοβουλίας για τις ΥΦΧ, τα οποία εναπομένουν μετά την πλήρη εφαρμογή των υπαρχόντων ενισχυμένων μηχανισμών υπέρ των ΥΦΧ. Εν τούτοις, η Κοινότητα θα παραμείνει πιστωτής αυτών των απαιτήσεων επιχειρηματικών κεφαλαίων που θα παραμείνουν στην ενισχυμένη πρωτοβουλία ΥΦΧ μετά την πλήρη εφαρμογή των πρότυπων μηχανισμών ελάφρυνσης του χρέους.

Άρθρο 2

Η πρόσθετη ελάφρυνση που ορίζεται στο άρθρο 1, θα δοθεί σε μία δόση 60 εκατ. ευρώ, από τους πόρους του 8ου ΕΤΑ ή προηγούμενων ΕΤΑ ή, μετά την έναρξη ισχύος του, από το 9ο ΕΤΑ, στο πιστωτικό ταμείο της Ευρωπαϊκής Τράπεζας Επενδύσεων (ΕΤΕ) που προορίζεται για τη χρηματοδότηση της κοινοτικής συνεισφοράς στην πρωτοβουλία για τις ΥΦΧ ως πιστωτή. Το ποσό αυτό θα προορίζεται αποκλειστικά για τους διακανονισμούς των πρόσθετων ειδικών δανείων των ΛΑΧ των χωρών ΑΚΕ και θα έχει, συνεπώς, ειδική μεταχείριση στο πλαίσιο του πιστωτικού ταμείου της ΕΤΕ.

Άρθρο 3

Η εφαρμογή αυτής της ειδικής ενισχυμένης ελάφρυνσης του χρέους θα ενσωματωθεί, με τον τρόπο αυτόν, στον μηχανισμό που διέπει την ισχύουσα συνεισφορά της Κοινότητας ως πιστωτή, στην πρωτοβουλία για τις ΥΦΧ, όπως καθορίζεται στην χρηματοδοτική συμφωνία μεταξύ της Επιτροπής των Ευρωπαϊκών Κοινοτήτων και των χωρών ΑΚΕ. Για τις λιγότερο ανεπτυγμένες ΥΦΧ των χωρών ΑΚΕ, εφαρμόζονται οι πρότυπες διαδικασίες υπέρ των ΥΦΧ, με έναν κοινό συντελεστή μείωσης που θα επιτρέψει, τουλάχιστον, τον πλήρη διακανονισμό όλων των ειδικών δανείων: στην περίπτωση που ο κοινός συντελεστής μείωσης των ΥΦΧ είναι επαρκής για τον σκοπό αυτόν, δεν θα επέλθει καμία αλλαγή· στην αντίθετη περίπτωση, η Επιτροπή θα παρέχει, μονομερώς, πρόσθετη ελάφρυνση για να επιτύχει τον εν λόγω πλήρη διακανονισμό.

Άρθρο 4

Στην περίπτωση που δεν χρησιμοποιηθούν πλήρως, τα 60 εκατ. ευρώ, οι υπολειπόμενοι πόροι θα χρησιμοποιηθούν για να χρηματοδοτήσουν την κοινοτική "πρότυπη" ελάφρυνση του χρέους των ΥΦΧ, στα πλαίσια της απόφασης ΑΚΕ-ΕΚ για την κοινοτική συνεισφορά ως πιστωτή μέσω του πιστωτικού ταμείου της ΕΤΕ που προορίζεται να την χρηματοδοτήσει.

Άρθρο 5

Καλείται η Επιτροπή να λάβει τα απαραίτητα μέτρα για την εφαρμογή της παρούσας απόφασης, η οποία θα αρχίσει να ισχύει την ημέρα της έγκρισής της.

Βρυξέλλες, 20 Δεκεμβρίου 2001.

Ο Πρόεδρος της Επιτροπής Πρέσβεων ΑΚΕ-ΕΚ κατ' εντολή, για το Συμβούλιο Υπουργών ΑΚΕ-ΕΚ

F. van Daele

ΠΑΡΑΡΤΗΜΑ

TABLEAU ESTIMATIF

Coût indicatif d'une annulation des prêts spéciaux restant après application de l'initiative PPTE pour les ACP PMA

(sur la base des données de février 2000, avec un taux d'actualisation de 4,5 %)

>ΘΕΣΗ ΠΙΝΑΚΑ>